Forslag til RÅDETS FORORDNING om ændring af forordning (EF) nr. 1254/1999 om den fælles markedsordning for oksekød

(forelagt af Kommissionen)

BEGRUNDELSE

Formålet med disse forslag er at ændre Rådets forordning (EF) nr. 1251/1999 og (EF) nr. 1254/1999.

I forbindelse med Agenda 2000 reformen blev det besluttet at nedsætte interventionsprisen for oksekød med 20% for at øge dette produkts konkurrenceevne i EU og på verdensmarkedet. Det blev også vedtaget at forhøje eksisterende præmier og at indføre en ny præmie, der delvis skulle udligne producenternes indkomsttab. For at fremme brugen af ekstensive produktionsmetoder blev ekstensiveringspræmien endvidere næsten tredoblet, og der blev indført strengere kriterier for at øge dens effektivitet.

Reformen trådte først i kraft i 2000, og den hidtil gældende prisreduktion er begrænset til 6,7%. Der er dog planlagt yderligere to trin af en prisnedsættelse på hver 6,7% i 2001 og 2002, idet privat oplagring og en sikkerhedsnetsintervention skal anvendes efter 2002. Ifølge uafhængige virkningsundersøgelser af reformen i 2000 skulle alle disse foranstaltninger få positive følger for overskuddene i EU som følge af den lavere produktion og det højere forbrug. De seneste begivenheder på oksekødsmarkedet har desværre grebet forstyrrende ind i det samlede formål med reformen, nemlig at sætte gang i det indre forbrug og at gennemføre eksport uden restitution.

Oksekødsmarkedet er i dyb krise på grund af forbrugernes manglende tillid til oksekød som følge af, at der er opstået nye tilfælde af bovin spongiform encephalopati (BSE), og på grund af det deraf følgende fald i forbruget af oksekød. Situationen er kendetegnet ved et kraftigt fald i efterspørgsel, forbrug og eksport og en stor stigning i antallet af dyr, der holdes på bedrifterne.

De fortsatte prisfald gør det nødvendigt at vedtage foranstaltninger, der kan bidrage til at fastholde markedsprisen på et acceptabelt niveau og genskabe ligevægt på markedet på mellemlang sigt. De foreslåede foranstaltninger tager især sigte på at begrænse det fremtidige produktionspotentiel. Dette er meget vigtigt for at sikre, at producenternes indkomster igen når op på et niveau, der bidrager til deres økonomiske bæredygtighed. Foranstaltningerne stemmer desuden overens med det stigende behov for produktionsforanstaltninger, der både miljømæssigt og socialt er bæredygtige.

1. Den særlige præmie for handyr er et af de vigtigste støtteinstrumenter for oksekødsproduktionen. Den er for tiden begrænset af et regionalt loft, der i realiteten svarer til hver medlemsstats område. Ved at begrænse antallet af dyr, for hvilke den særlige præmie kan ydes, kan man begrænse tilskyndelsen til at producere. Ved at indføre en ordning med individuelle præmierettigheder på grundlag af betalingerne for årene 1997, 1998, 1999 og 2000, forhøjet med en vis procentdel for at oprette en reserve, skulle det også være muligt at opnå en mere præcis forvaltning end med et regionalt loft.

2. Da oksekødsproduktionen først og fremmest bestemmes af antallet af køer, er det muligt at reducere den fremtidige kødproduktion ved at reducere antallet af ammekøer. Med henblik herpå bør den begrænsende virkning på produktionen, der fremkommer ved at medregne antallet af kvier i antallet af dyr, der er præmieberettiget, forstærkes ved at indføre en minimumstærskel for kvier. Endvidere bør muligheden for at omfordele de præmierettigheder, der tilbageføres til den nationale reserve, suspenderes i tre år.

3. Det antal dyr, der kan modtage den særlige præmie og ammekopræmien, begrænses for tiden af anvendelsen af en belægningsgrad på to storkreaturer (SK) pr. ha. For at begrænse antallet af dyr på intensive bedrifter, der kan modtage disse præmier, og derved fremme en mere ekstensiv produktion, bør belægningsgraden nedsættes til 1,8 SK.

4. De mængder, der skal opkøbes for at afvikle den nuværende produktion som følge af det faldende forbrug, vil kunne føre til en overskridelse af det årlige loft på 350 000 tons, der er fastsat i artikel 47, stk. 2, i forordning (EF) nr. 1254/1999. For at undgå, at anvendelsen af loftet medfører, at det "sikkerhedsnet", der er fastsat i forordningens artikel 47, stk. 5 (der anvendes, hvis markedspriserne i to på hinanden følgende uger ligger på under 78% af EU-niveauet og under 60% af niveauet i medlemsstaterne), anvendes, bør ordningen afskaffes for 2001 og 2002.

5. BSE-krisen viser, at der er et behov for at vende tilbage til mere forbruger- og miljøvenlige produktionsmetoder i landbruget. I den forbindelse kunne en tilskyndelse til at anvende økologiske produktionsmetoder ved at anvende udtagne arealer til økologisk dyrkning af foderbælgplanter som f.eks. kløver udgøre en af de passende metoder. Med henblik herpå bør mulighederne for at anvende arealer, der er udtaget i henhold til den støtteordning for producenter af visse markafgrøder, som er fastsat i forordning (EF) nr. 1251/1999, udvides.

Formålet med de i disse forordninger fastsatte foranstaltninger er af afhjælpe den nuværende markedssituation. Hvis situationen udvikler sig, kan det blive nødvendigt at vedtage nye foranstaltninger.

Fra det øjeblik, hvor testning af alle dyr på over 30 måneder bliver obligatorisk, vil ordningen med opkøb til tilintetgørelse, der har været anvendt siden den 1. januar 2001 i henhold til forordning (EF) nr. 2777/2000, ophøre og blive afløst af en særlig opkøbsordning på grundlag af artikel 38 i forordning (EF) nr. 1254/1999 og med de samme finansieringsbestemmelser. Formålet med den særlige opkøbsordning er at trække dyr på over 30 måneder, der for tiden ikke kan opkøbes til intervention, væk fra oksekødsmarkedet. Efter medlemsstatens eget valg kan produkter, der er omfattet af den nye ordning, derpå enten tilintetgøres eller oplagres (på medlemsstatens bekostning), indtil de igen kan bringes på markedet på korrekte vilkår (efter Kommissionens godkendelse).

Afhængigt af markedsudviklingen og i forbindelse med det foreløbige budgetforslag for 2002 forbeholder Kommissionen sig ret til at tage situationen op til revision og til i givet fald at tage initiativer, som gør det muligt at dække den mulige budgetrisiko fra regnskabsåret 2002.

2001/0042 (CNS)

Forslag til

RÅDETS FORORDNING

om ændring af forordning (EF) nr. 1254/1999 om den fælles markedsordning for oksekød

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3], og

[3] EFT C

ud fra følgende betragtninger:

(1) Oksekødsmarkedet er i dyb krise på grund af forbrugernes manglende tillid til oksekød som følge af, at der er opstået nye tilfælde af bovin spongiform encephalopati (BSE), og på grund af det deraf følgende fald i forbruget af oksekød. Situationen er kendetegnet ved en kraftig nedgang i efterspørgslen, forbruget og eksporten og en stor stigning i antallet af dyr, der holdes på bedrifterne. Situationen har medført en alvorlig forværring af markedet, som er vanskelig at få styr på. Der bør derfor fastsættes en række foranstaltninger, der skal regulere markedet ved at påvirke den fremtidige produktionsmængde.

(2) Den særlige præmie for handyr, der er fastsat i artikel 4 i Rådets forordning (EF) nr. 1254/1999 [4], er et af de vigtigste støtteinstrumenter for oksekødsproduktionen. Præmien er for tiden begrænset af et regionalt loft. Ved at begrænse antallet af dyr, for hvilke den særlige præmie kan ydes, kan man begrænse tilskyndelsen til at producere. En ordning med individuelle rettigheder sikrer også en mere præcis forvaltning end med et regionalt loft. Der bør derfor indføres en sådan ordning på grundlag af de i de foregående år foretagne betalinger, forhøjet med 3% med henblik på at oprette en reserve, uden at de for tiden gældende regionale lofter overskrides.

[4] EFT L 160 af 26.6.1999, s. 21.

(3) Den mulighed, medlemsstaterne har for at ændre eller undlade at anvende det loft på 90 dyr pr. bedrift og aldersgruppe, som udløser ydelse af den særlige præmie, kan medføre en stigning i antallet af præmieberettigede dyr i store produktionsenheder. For at sikre, at loftet overholdes nøje, bør det ikke være muligt at ændre eller undlade at anvende det.

(4) Da oksekødsproduktionen først og fremmest bestemmes af antallet af køer, er det muligt at reducere den fremtidige kødproduktion ved at reducere antallet af ammekøer. For at opnå en sådan reduktion bør den begrænsende virkning på produktionen, der fremkommer ved at medregne antallet af kvier i antallet af dyr, der er berettiget til ammekopræmie, jf. artikel 6 i forordning (EF) nr. 1254/1999, forstærkes ved at indføre en minimumsandel af kvier, der skal overholdes, og ved at øge maksimumsandelen af disse dyr. Det indebærer en tilsvarende ændring af det separate nationale loft for kvier, der er omhandlet i forordningens artikel 10. For at nå frem til en sådan reduktion bør muligheden for at omfordele de præmierettigheder, der tilbageføres til den nationale reserve, suspenderes i en begrænset periode.

(5) Det antal dyr, der kan modtage den særlige præmie og ammekopræmien, begrænses for tiden af anvendelsen af en belægningsgrad på to storkreaturer (SK) pr. ha, jf. artikel 12 i forordning (EF) nr. 1254/1999. For at begrænse antallet af dyr på intensive bedrifter, der kan modtage disse præmier, og derved fremme den ekstensive produktion bør belægningsgraden nedsættes til 1,8 SK.

(6) De mængder, der skal opkøbes for at afvikle den nuværende produktion som følge af det faldende forbrug, vil kunne føre til en overskridelse af det loft, der er fastsat i artikel 47, stk. 2, i forordning (EF) nr. 1254/1999. For at undgå, at anvendelsen af loftet medfører, at det "sikkerhedsnet", der er fastsat i forordningens artikel 47, stk. 5, anvendes, bør ordningen afskaffes for 2001 og 2002.

(7) Formålet med de i denne forordning fastsatte foranstaltninger er af afhjælpe den nuværende markedssituation. Hvis situationen udvikler sig, kan det blive nødvendigt at vedtage nye foranstaltninger.

UDSTEDT FØLGENDE FORORDNING:

Artikel 1

I forordning (EF) nr. 1254/1999 foretages følgende ændringer:

1. Artikel 4, stk. 1, affattes således:

"1. Oksekødsproducenter, som på deres bedrift holder handyr, kan efter ansøgning herom få udbetalt en særlig præmie. Præmien ydes inden for individuelle lofter, pr. år og pr. producent og, for så vidt angår stude, pr. aldersgruppe. Præmien ydes for højst 90 dyr for hver aldersgruppe, der er nævnt i stk. 2, pr. kalenderår og pr. bedrift. Det individuelle loft for hver producent fastsættes af medlemsstaterne, der bl.a. tager hensyn til det antal dyr, for hvilke der blev ydet præmie i de foregående år. Hver medlemsstat opretter en national startreserve på mindst 1% og højst 3% af det samlede antal dyr, for hvilke den særlige præmie kan ydes på deres område. Hver medlemsstat træffer de foranstaltninger, der er nødvendige for at sikre, at summen af disse præmierettigheder på deres område fra den 1. januar 2002 ikke overstiger de nationale lofter. Efter proceduren i artikel 43 vil Kommissionen inden den 1. januar 2002 fastsætte de nationale lofter på det niveau:

- der svarer til de højeste præmiebetalinger for 1997, 1998, 1999 og 2000, forhøjet med 3%

- der i givet fald nedsættes proportionelt, så summen af de nationale lofter ikke overstiger 8 453 814 dyr for den første aldersgruppe og 2 402 647 dyr for den anden aldersgruppe.

Bestemmelserne i fodnoterne i bilag I vedrørende medlemsstaternes regionale lofter gælder fortsat for de nationale lofter. Producenten kan kun overdrage alle eller en del af sine præmierettigheder, hvis han overholder bestemmelserne i artikel 8. Medlemsstaterne opretter og forvalter den nationale reserve af disse præmierettigheder efter bestemmelserne i artikel 9, med undtagelse af stk. 3, andet afsnit."

2. Artikel 4, stk. 4 og 5, udgår.

3. I artikel 6, stk. 2, affattes teksten efter litra b) således:

"forudsat at de i mindst seks på hinanden følgende måneder fra datoen for ansøgningens indgivelse har holdt ammekøer og kvier, idet antallet af sidstnævnte skal svare til mindst 20% og højst 40% af det samlede antal dyr, der er ansøgt om præmie for."

4. I artikel 9, stk. 3, indsættes:

"I 2002, 2003 og 2004 vil rettigheder, der er tilbageført til den nationale reserve, dog ikke kunne omfordeles."

5. Artikel 10, stk. 1, andet afsnit, første punktum, affattes således:

"Et sådant separat nationalt loft må ikke overstige 40% af det nationale loft i den pågældende medlemsstat, som fastsat i bilag II til denne forordning."

6. Artikel 12, stk. 1, første punktum, affattes således:

"Det samlede antal dyr, for hvilke der kan ydes særlig præmie og ammekopræmie, er begrænset af anvendelsen af en belægningsgrad på bedriften på 2 storkreaturer (SK) pr. ha og pr. kalenderår. Fra den 1. januar 2002 nedsættes belægningsgraden til 1,8 SK."

7. Artikel 47, stk. 2, andet afsnit, affattes således:

"Disse opkøb må for Fællesskabet som helhed ikke overstige 350 000 tons om året. Grænsen gælder dog ikke for 2001 og 2002."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2002. Artikel 1, nr. 7, anvendes dog fra datoen for forordningens ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>

Bilag I Vigtigste hypoteser

>TABELPOSITION>

Bilag II Præmier

>TABELPOSITION>

Bilag III Interventionsoplagring og eksport

>TABELPOSITION>

Bilag IV Midlertidige foranstaltninger

>TABELPOSITION>